Ish presidenti amerikan Gerald Ford u varros në qytetin Grand Rapids, Miçigan
Zoti Ford u varros në muzeun e tij presidencial, ku përpara shërbimit të përmotshëm trupi i tij qëndroi për 18 orë për homazhe nga publ
Është ndoshta normale që një president i vlerësuar për vetitë e tij humane dhe për thjeshtësinë e tij, të nderohet nga familja si dhe nga miqtë dhe kolegët e tij të vjetër, në një kishë të thjeshtë disa kilometra larg nga shtëpia e tij e fëmijërisë. Dy nga djemtë e presidentit të ndjerë lexonin pjesë nga Bibla dhe tre nga nipërit e tij luteshin ndërkohë që bashkëshortja e tij Beti qëndronte në rreshtin e parë të të pranishëmve. Ish-sekretari amerikan i mbrojtjes, Donald Ramsfeld, i cili kishte shërbyer në administratën e presidenti Ford, kujtoi të pranishmit për trazirat që kishin përfshirë vendin kur zoti Xherald Ford mori përsipër presidencën nga paraardhësi i tij që dha dorëheqjen, Riçard Nikson, në vitin 1974. Xherald Fordi ishte i vetmi president amerikan i cili nuk u zgjodh me anë të votave në detyrën e presidentit dhe atë të nën-presidentit. Gjatë zgjedhjeve të vitit 1976, ai kandidoi për të mbajtur pushtetin, por u mund nga demokrati Xhimi Karter. Zoti Karter shkoi në Grand Rapids për të nderuar ish-kundërshtarin e tij politik dhe për të folur rreth miqësisë që ata kishin krijuar për më se 30 vjet. Zoti Xherald Ford, i cili vdiq në moshën 93 vjeçare, u varros në muzeun e tij presidencial, ku përpara shërbimit të përmotshëm trupi i tij qëndroi për 18 orë për homazhe nga publiku. Më shumë se 57 mijë veta përballuan temperatura gati zero, duke qëndruar deri në 6 orë në radhë, për të kaluar pranë arkivolit të tij. Që nga dita që trupi i presidentit të ndjerë arriti në qytetin e tij të lindjes, Grand Rapids, dhjetra mijë njerëz dolën nëpër rrugë për të nderuar makinën që transportonte trupin e tij. Njëri nga banotër e qytetit tha me krenari dhe emecion të madh se Amerika duhet të nderojë një hero. //ze//